16/02/2018 | Administración LocalMunicipal
A Coruña
Área de Medio Ambiente, Infraestructuras y Territorio. Servicio de Medio Ambiente
Convocatoria de autorizacións para o uso das hortas urbanas da Agra do Orzán, Novo Mesoiro e Parque de Eirís

CONVOCATORIA DE AUTORIZACIÓNS PARA O USO DAS HORTAS URBANAS DA AGRA DO ORZÁN, NOVO MESOIRO E PARQUE DE EIRÍS 1.- Obxecto A finais de 2016, o Concello da Coruña impulsou un proceso participativo para activar, difundir, dinamizar e facilitar a posta en marcha de tres hortas comunitarias en tres áreas da cidade da Coruña, na que se determinarían as tres localizacións máis idóneas, segundo a demanda ou potenciais persoas usuarias que participaron no deseño dos tres futuros espazos, e os servizos cos que deberían contar. O proceso facilitou a selección colaborativa de tres novos espazos municipais, conseguindo un consenso moi amplo en todos os encontros realizados nas seguintes tres áreas urbanas da cidade: 1) Os Rosales, San Pedro de Visma e Agra do Orzán 2) Oza, Os Castros e Castrillón 3) Novo Mesoiro e Mesoiro Esta convocatoria dá inicio ao procedemento de outorgamento das correspondentes autorizacións para o uso dos hortos urbanos nas zonas da Agra do Orzán, Novo Mesoiro e o parque de Eirís, na súa configuración de uso ou aproveitamento especial do dominio público local. Con iso, o Concello promove os hortos urbanos como unha oferta de lecer saudable para aquela veciñanza interesada na agricultura tradicional, en crear espazos de convivencia e comunicación interxeracional, fomentar o desenvolvemento de prácticas de agricultura ecolóxica e achegar os veciños e veciñas do mundo urbano ao coñecemento, aos valores e á cultura do mundo rural. O uso, ao que se destinarán estas hortas urbanas habilitadas polo Concello, non terá unha finalidade económica, senón social, educativa, ambiental, participativa e integradora.2.- Persoas beneficiarias Poderán concorrer ao presente procedemento as persoas físicas que cumpran os seguintes requisitos: - Ser maior de idade - Estar inscrito no Padrón municipal da Coruña, cunha antigüidade mínima de seis meses, anterior á data de publicación da presente convocatoria no Boletín Oficial da Provincia. Exceptúanse do requisito de antigüidade de empadroamento: a) Vítimas de violencia de xénero que cambien o seu domicilio por motivos de seguridade. b) Persoas emigrantes galegas cando fixen a súa residencia no Concello da Coruña. c) Persoas que teñan recoñecida a condición de persoa refuxiada, ou cuxa solicitude de asilo sexa admitida a trámite ou, sen admitirse, teñan autorizada a súa permanencia en España por razóns humanitarias ou de interese social. A acreditación do empadroamento poderá ser obxecto de comprobación de oficio polo Concello da Coruña. - Carecer de débedas tributarias en período executivo co Concello da Coruña, salvo persoas solicitantes pertencentes ao grupo III. Tamén poderán concorrer ao presente procedemento os centros públicos de ensino e as asociacións sen ánimo de lucro, legalmente constituídas, que teñan a súa sede social ou delegación no termo municipal da Coruña e que acrediten o seu carácter social, pedagóxico, terapéutico ou ambiental. As asociacións deberán carecer de débedas de natureza tributaria no período executivo co Concello da Coruña. Estes requisitos deberán cumprirse na data na que finalice o prazo de presentación das solicitudes, e durante todo o período de vixencia da correspondente autorización. A autorización será persoal e intransferible. O órgano municipal competente poderá revogar e deixar sen vixencia a autorización, se a persoa usuaria incumpre de forma sobrevida os requisitos sinalados neste artigo, ou se se dá algunha outra das circunstancias que as normas desta convocatoria prevexan como causa de revogación. Establécense as seguintes categorías de beneficiarias/os: Grupo I.- Persoas físicas que non estean incluídas nos grupos II, III e V Grupo II.- Xubiladas/os ou maiores de 65 anos Grupo III.- Persoas receptoras da Renda Social Municipal ou da Renda de Inclusión Social, ou cuxa unidade familiar teña unha capacidade económica mensual menor de: - 532,51 euros, cando a unidade familiar sexa dunha persoa - 639,01 euros, cando a unidade familiar sexa de dúas persoas - 745,51 euros, cando a unidade familiar sexa de tres persoas - 852,01 euros, cando a unidade familiar sexa de catro persoas - 958,51 euros, cando a unidade familiar sexa de cinco persoas - 1.065,01 euros, cando a unidade familiar sexa de seis persoas ou máis Grupo IV.- Asociacións sen ánimo de lucro, de carácter social, pedagóxico, terapéutico ou ambiental, e centros públicos de ensino do distrito no que se encontran as hortas referidas na presente convocatoria ou de distritos lindantes. Grupo V.- Persoas físicas que teñan recoñecida unha minusvalía igual ou superior ao 33% e teñan recoñecida a existencia de dificultades para utilizar transportes colectivos.3.- Duración A duración da autorización será de 2 anos, que poderá ser prorrogada por un ano, sen que o total poida exceder dos 3 anos. A prórroga dun ano deberá ser outorgada pola petición da persoa adxudicataria con tres meses de antelación á finalización do prazo de vixencia daquela. Este prazo empezará a computar a partir do día seguinte ao da publicación da resolución de adxudicación das autorizacións obxecto do presente procedemento. A persoa adxudicataria dun horto non poderá permanecer na mesma parcela ou na mesma mesa de cultivo máis de tres anos. Finalizados os tres anos, abrirase unha nova convocatoria pública, e non ostentará a persoa titular dun horto ningunha preferencia para volver acceder a ela. A/o adxudicataria/o deberá deixar, no prazo dos quince días anteriores á finalización da autorización, o horto limpo e apto para ser cultivado polo/a seguinte adxudicatario/a.4.- Localización, caracteres e número de hortas, parcelas e mesas de cultivo As parcelas e mesas de cultivo están localizadas nas hortas habilitadas recentemente nas zonas da Agra do Orzán, Novo Mesoiro e o parque de Eirís. A presente convocatoria pon á disposición da veciñanza parcelas e mesas de cultivo individuais para o seu aproveitamento como horto urbano, que se distribúen do seguinte xeito: - Agra do Orzán: 112 parcelas e 10 mesas de cultivo - Novo Mesoiro: 29 parcelas e 4 mesas de cultivo - Parque de Eirís: 77 parcelas e 10 mesas de cultivo O número total de parcelas e mesas de cultivo pode sufrir algunha variación. En todo caso e antes da súa asignación, daráselle publicidade graficamente ó parcelario e mesas de cultivo existentes en cada un dos hortos. Cada unha das parcelas e mesas de cultivo terá asignado un número. A dimensión das parcelas oscila entre, aproximadamente, os 12 m2 e os 50 m2. Resérvase o seguinte número de parcelas e mesas de cultivo para os grupos indicados a continuación: a) Agra do Orzán - Un mínimo de 15 parcelas asignarase ás persoas solicitantes do grupo II. - Un mínimo de 15 parcelas asignarase ás persoas solicitantes do grupo III. - Un mínimo de 1 parcela de 50 m2 e de 2 parcelas de 50 m2 asignarase, respectivamente, aos centros de ensino e a asociacións sen ánimo de lucro do grupo IV. - As mesas de cultivo asignaranse ás persoas solicitantes do grupo V. b) Novo Mesoiro - Un mínimo de 5 parcelas asignarase ás persoas solicitantes do grupo II. - Un mínimo de 5 parcelas asignarase ás persoas solicitantes do grupo III. - Un mínimo de 2 parcelas de 50 m2 asignarase aos centros de ensino e a asociacións sen ánimo de lucro (1 a cada un) do grupo IV. - As mesas de cultivo asignaranse ás persoas solicitantes do grupo V. c) Parque de Eirís - Un mínimo de 10 parcelas asignarase ás persoas solicitantes do grupo II. - Un mínimo de 10 parcelas asignarase ás persoas solicitantes do grupo III. - Un mínimo de 1 parcela de 50 m2 e de 2 parcelas de 50 m2 asignarase, respectivamente, aos centros de ensino e a asociacións sen ánimo de lucro do grupo IV. De non cubrírense todas as parcelas e mesas de cultivo reservadas, pasarán a formar parte do grupo de parcelas e mesas de cultivo para asignar ás persoas do grupo I.5.- Natureza xurídica A tramitación do procedemento para o uso e aproveitamento dos hortos urbanos réxese polas previsións da Lei 33/2003, do 3 de novembro, do patrimonio das administracións públicas, do Real decreto 1373/2009, do 28 de agosto, polo que se aproba o regulamento xeral da Lei do patrimonio das administracións públicas e do Real decreto 1372/1986, do 13 de xuño, polo que se aproba o regulamento de bens das entidades locais.6.- Réxime económico As autorizacións de uso terán carácter gratuíto e non estarán suxeitas a taxa, de acordo coas previsións do artigo 92.5 da Lei 33/2013 de patrimonio das administracións públicas. Os gastos de conservación e mantemento de cada unha das parcelas e mesas de cultivo correrán a cargo da correspondente persoa adxudicataria, que se compromete a utilizar o ben segundo a súa natureza e a que, unha vez finalizada a autorización, o estado do ben se corresponda co que tiña no momento inicial.7.- Requisitos da solicitude Cada persoa poderá realizar unha única solicitude de adxudicación en só unha das tres localizacións de hortas urbanas (Agra do Orzán, Novo Mesoiro e parque de Eirís). As persoas físicas interesadas deberán presentar unha declaración responsable/solicitude conforme ao modelo que se recolle no anexo I, de acordo co artigo 66 da Lei 39/2015, do 1 de outubro, do procedemento administrativo común das administracións públicas. As persoas físicas achegarán xunto coa declaración responsable/solicitude do anexo I, a seguinte documentación: - Se a persoa ten unha antigüidade inferior a seis meses de empadroamento no Concello da Coruña, presentará, segundo corresponda: · Os documentos que acrediten a súa condición de vítima de violencia de xénero, conforme co sinalado no artigo 5 da Lei 11/2007 galega para a prevención e o tratamento integral da violencia de xénero. · A copia da baixa consular e a acreditación documental da súa residencia no Concello da Coruña, no caso de persoas emigrantes galegas. · Os documentos que acrediten que ten recoñecida a condición de persoa refuxiada polo organismo competente da Administración Xeral do Estado ou cuxa solicitude de asilo sexa admitida a trámite, ou, no caso de non dispoñer deste recoñecemento, a autorización de permanencia en España por razóns humanitarias ou de interese social. - No caso de solicitar a autorización como pertencente ao grupo III presentará, segundo corresponda: · Copia da resolución de concesión da RISGA · Copia da Renda Social Municipal · Certificado negativo da non obriga de presentación de declaración da renda da persoa solicitante e de cada un dos membros da unidade familiar maiores de 16 anos, expedida pola Axencia Estatal da Administración Tributaria correspondente a 2016, ou, de ser o caso, declaración ou declaracións do imposto da renda da persoa solicitante e de todos os membros da unidade familiar maiores de 16 anos. Achegarase tamén unha declaración responsable co nome e os apelidos dos membros da unidade familiar e do importe total dos ingresos mensuais da unidade familiar. - No caso de solicitar a autorización como pertencente ao grupo V, presentará a resolución do recoñecemento dunha minusvalía igual ou superior ao 33% e do recoñecemento da existencia de dificultades para utilizar transportes colectivos. A determinación dos membros da unidade familiar realizarase atendendo á situación existente o 31 de decembro de 2017. Para os efectos desta convocatoria, enténdese por unidade familiar as persoas que convivan no mesmo domicilio e estean vinculadas por razóns de matrimonio ou calquera outra forma de relación análoga, por adopción ou acollemento, ou por parentesco de consanguinidade ou afinidade ata o cuarto e segundo grado respectivamente. As persoas xurídicas interesadas, pertencentes ao grupo IV, deberán presentar unha declaración responsable/solicitude conforme ao modelo que se recolle no anexo II, de acordo co artigo 66 da Lei 39/2015, do 1 de outubro, do procedemento administrativo común das administracións públicas. As persoas xurídicas achegarán, xunto coa declaración responsable/solicitude do anexo II, a seguinte documentación: a) Copia dos estatutos da entidade b) Memoria explicativa do proxecto social, pedagóxico, terapéutico ou ambiental para desenvolver no horto urbano. Non terá unha extensión superior a 10 páxinas (letra Arial, entreliñado sinxelo). A memoria fará referencia aos obxectivos, ás persoas destinatarias, á metodoloxía e á planificación e actividades previstas para o desenvolvemento do aproveitamento do horto e a realización dos obxectivos previstos na presente convocatoria e recursos dispoñibles. Terase en conta, para determinar a sede social da entidade, o domicilio que figure nos seus estatutos. De modificarse o domicilio social, deberá acreditarse a súa modificación no rexistro correspondente. En todo caso, entenderase cumprido este requisito cando a entidade solicitante da axuda estea inscrita no Rexistro Municipal de Asociacións Coruñesas. No caso de existir delegación da entidade, esta deberá acreditarse mediante o contrato ou o documento de valor xurídico similar a nome da entidade na que conste que a súa utilización será para actividades da propia entidade. No caso de que os documentos esixidos xa estivesen en poder de calquera órgano do Concello da Coruña, a persoa solicitante poderase acoller ao establecido no artigo 53.1, letra d, da Lei 39/2015, do 1 de outubro, de procedemento administrativo común, sempre que se faga constar a data e o órgano ou dependencia en que foron presentados ou, de ser o caso, emitidos, e cando non transcorresen máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderalle requirir á persoa solicitante a súa presentación, ou, na súa falta, a acreditación por outros medios dos requisitos a que se refire o documento. A solicitude indicará a categoría á que desexa acollerse a/o solicitante, de acordo coas previstas no artigo 2. Só poderán indicar unha.8.- Prazo de presentación de solicitudes As persoas interesadas, que cumpran as esixencias previstas na convocatoria, poderán presentar a solicitude e a documentación complementaria no rexistro xeral do Concello da Coruña ou a través de calquera das outras formas previstas no artigo 16.4 da Lei 39/2015, do 1 de outubro, do procedemento administrativo común das administracións públicas. As solicitudes poderanse presentar a través da sede electrónica do Concello da Coruña https://sede.coruna. gob. es A solicitude irá dirixida ao Servizo de Medio Ambiente do Concello da Coruña, que instruirá o procedemento. O prazo de presentación das solicitudes será de 15 días, que se contarán a partir do día seguinte ao da publicación da presente convocatoria no Boletín Oficial da Provincia (BOP). A convocatoria publicarase, igualmente e na mesma data de publicación no BOP, no sitio web www.coruna.es/medioambiente, no taboleiro de anuncios municipal (https://sede.coruna. gob. es/opensiac/action/infopublica? method=enter&edictos=true) e a través dos medios que se consideren adecuados para facilitar a súa divulgación.9.- Instrución e resolución do procedemento de adxudicación Unha vez que remate o prazo de presentación de solicitudes, publicarase a relación provisional de persoas admitidas e excluídas na páxina web municipal no prazo de 15 días, para os efectos de que as/os interesadas/os poidan presentar as alegacións que consideren oportunas ou emendar a documentación requirida no prazo de 10 días. Non axustarse aos termos da convocatoria, o incumprimento dos requisitos nela establecidos e a ocultación de datos, a súa alteración ou calquera manipulación da información solicitada serán causas de exclusión da solicitude presentada. Cando transcorra o prazo de 10 días sen que se emenden as causas de exclusión, considerarase que a persoa interesada desiste da súa petición nos termos establecidos no artigo 68 da Lei 39/2015, do 1 de outubro, do procedemento administrativo común das administracións públicas. A relación definitiva de persoas admitidas e excluídas publicarase no prazo máximo de 10 días no sitio web www.coruna.es/medioambiente. A asignación de parcelas e mesas de cultivo dos hortos realizarase conforme ao seguinte procedemento e na orde que se indica: - Previamente, publicarase no sitio web www.coruna.es/medioambiente, no taboleiro de anuncios municipal (https://sede.coruna. gob. es/opensiac/action/infopublica? method=enter&edictos=true) e a través dos medios que se consideren adecuados para facilitar a súa divulgación, as parcelas e mesas de cultivo existentes en cada un dos hortos coa indicación dos números que teñen asignados. - Realizarase a valoración das solicitudes do grupo IV, de acordo cos seguintes criterios: – Calidade e nivel de detalle da memoria explicativa do proxecto social, pedagóxico, terapéutico ou ambiental para desenvolver no horto urbano (10 puntos). – Coherencia da proposta cos obxectivos da presente convocatoria e utilidade do proxecto para a súa mellor consecución (10 puntos). – Actuacións previstas para implicar e facilitar a participación da poboación da contorna non directamente vinculada ou integrada na asociación solicitante (5 puntos). A valoración das solicitudes será realizada por unha comisión integrada por tres técnicos do Servizo de Medio Ambiente. As solicitudes que non obteñan máis de 10 puntos quedarán excluídas da convocatoria, o resto de solicitudes incluiranse no sorteo de adxudicación, tal e como se indica nos apartados seguintes. - Terase dispoñible unha lista das persoas solicitantes admitidas ordenada por orde alfabética, no referido ao primeiro apelido, para cada un dos grupos I, II, III, IV e V, e para cada un dos hortos. Para os centros de ensino ou asociacións sen ánimo de lucro tomarase de referencia o primeiro apelido da persoa representante. - En sorteo público, extraerase unha letra que servirá de referencia para a asignación de parcelas e mesas de cultivo, tal e como se indica nos puntos seguintes. Un/unha funcionario/a do Servizo de Medio Ambiente designada/o pola/o xefe/a de servizo redactará a acta do sorteo. - Asignaranse as parcelas reservadas ao grupo II (15 primeiras na Agra do Orzán, 5 primeiras en Novo Mesoiro e 10 primeiras no parque de Eirís). Empezarase polas persoas cuxo primeiro apelido se inicie pola letra obtida no sorteo (para caso de empate, no resto de letras seguirase a mesma orde) ás que se lles asignará a parcela número 1 e seguirase a asignación de parcelas ao resto de persoas correlativamente e por orde. - Asignaranse as parcelas reservadas ao grupo III (parcelas 16 a 30 na Agra do Orzán, 6 a 10 en Novo Mesoiro e 11 a 20 no parque de Eirís). Empezarase polas persoas cuxo primeiro apelido se inicie pola letra obtida no sorteo (para caso de empate, no resto de letras seguirase a mesma orde) ás que se lles asignarán as parcelas número 16 na Agra do Orzán, número 6 en Novo Mesoiro e número 11 no parque de Eirís, e seguirase a asignación de parcelas ao resto de persoas correlativamente e por orde. - Asignaranse as parcelas reservadas ao grupo IV (parcelas 31, 32, e 33 na Agra do Orzán, parcelas 11 e 12 en Novo Mesoiro e 21, 22 e 23 no parque de Eirís. Todas de 50 m2). Empezarase polas persoas cuxo primeiro apelido se inicie pola letra obtida no sorteo (para caso de empate, no resto de letras seguirase a mesma orde), e distinguirase entre centros de ensino e asociacións sen ánimo de lucro, tal e como se especifica na base cuarta, e seguirase a asignación de parcelas ao resto correlativamente e por orde. - Asignaranse as mesas de cultivo reservadas ao grupo V nos hortos da Agra do Orzán e Novo Mesoiro. Empezarase polas persoas cuxo primeiro apelido se inicie pola letra obtida no sorteo (para caso de empate, no resto de letras seguirase a mesma orde) ás que se lles asignará a mesa de cultivo número 1 e seguirase a asignación de mesas de cultivo ao resto de persoas correlativamente e por orde. - As persoas dos grupos II, III, IV e V que non fosen seleccionadas, en cada un dos hortos, pasarán a integrarse na listaxe de persoas solicitantes do grupo I de cada un dos hortos, alfabeticamente. Empezarase a asignación de parcelas polas persoas cuxo primeiro apelido se inicie pola letra obtida no sorteo (para caso de empate, no resto de letras seguirase a mesma orde) ás que se lles asignarán as parcelas número 34 na Agra do Orzán, número 13 en Novo Mesoiro e número 24 no parque de Eirís, e seguirase a asignación de parcelas ao resto de persoas correlativamente e por orde. Non obstante, no caso de que quedasen parcelas reservadas non adxudicadas empezarase por elas nesta asignación. En último lugar asignaranse as mesas de cultivo reservadas non adxudicadas. - Esgotadas as parcelas e mesas de cultivo dispoñibles, o resto de persoas solicitantes non adxudicatarias pasarán a formar parte das listas de espera. A proposta de resolución publicarase no sitio web (https://sede.coruna. gob. es/opensiac/action/infopublica? method=enter&edictos=true) e no taboleiro de anuncios e edictos da sede electrónica municipal do Concello da Coruña (https://sede.coruna. gob. es/opensiac/action/infopublica? method=enter&edictos=true). As/os interesadas/os disporán dun prazo de 3 días para a presentación de alegacións. Transcorrido o dito prazo, e unha vez que se teñan en conta as alegacións presentadas, resolverase de forma definitiva o procedemento no prazo de 10 días. A resolución do procedemento establecerá a relación de persoas adxudicatarias e a listaxe de persoas suplentes. A resolución xunto co plano de asignación de parcelas e mesas de cultivo publicarase no sitio web: www.coruna.es/medioambiente e no taboleiro de anuncios municipal (https://sede.coruna. gob. es/opensiac/action/infopublica? method=enter&edictos=true), de acordo coas previsións do artigo 45 da Lei 39/2015, do 1 de outubro, do procedemento administrativo común das administracións públicas. Unha vez publicada a resolución, as persoas adxudicatarias dispoñen dun prazo máximo de 10 días para entregar a seguinte documentación no Servizo de Medio Ambiente: - Documento asinado de aceptación da parcela ou mesa de cultivo adxudicada, pola persoa física ou a/o representante legal da entidade adxudicataria. O modelo de documento poderá ser publicado xunto coa resolución de adxudicación. - Fotocopia compulsada do DNI da persoa física solicitante ou da/o representante legal da entidade. Sen prexuízo do disposto anteriormente, poderáselle requirir que achegue cantos datos, documentos complementarios e aclaracións resulten necesarios para tramitar e resolver o procedemento. Se no prazo indicado o/a adxudicatario/a non presentase a documentación indicada, entenderase que desistiu da súa petición e non terá dereito a integrar a lista de espera. Carecer de débedas tributarias en período executivo co Concello da Coruña será comprobado de oficio, agás para o grupo III. As/os solicitantes que non obtivesen parcela nin mesa de cultivo integraranse nunhas listas de espera co fin de poder optar a vacantes por causa de extinción ou revogación das autorizacións concedidas. As sucesivas parcelas e mesas de cultivo vacantes adxudicaránselles ás persoas solicitantes das listas de espera acudindo, por esta orde, ao grupo II, ao grupo III, ao grupo V, ao grupo IV e, finalmente, ao grupo I. Non obstante, no caso de que se trate de mesas de cultivo vacantes, a preferencia corresponderalle ao grupo V. Á nova persoa adxudicataria quedaralle o tempo de autorización que lle restaba á persoa usuaria anterior. O Servizo de Medio Ambiente indicará, na resolución de outorgamento da autorización, o lugar e a data na que se lle entregará á persoa titular a autorización dos elementos e informacións necesarias para o inicio da actividade. No caso de que, unha vez finalizado o prazo de presentación de solicitudes, se presentase un número de solicitudes inferior ás parcelas ou mesas de cultivo dispoñibles, ou quedase deserta a asignación dalgunha das parcelas ou mesas de cultivo previstas na presente convocatoria por inadmisión ou rexeitamento dalgunha das solicitudes, o Servizo de Medio Ambiente poderá asignalas ás asociacións sen ánimo de lucro ou aos centros de ensino que o soliciten, de acordo coas esixencias da presente convocatoria. Neste caso a asignación realizarase por rigorosa orde de presentación. Así mesmo, e con carácter subsidiario, poderán ser solicitadas e asignadas a persoas físicas interesadas, de acordo coas esixencias da presente convocatoria, por rigorosa orde de presentación.10.- Datos persoais De conformidade co establecido na Lei orgánica 15/1999 de protección de datos de carácter persoal, ponse en coñecemento que os datos persoais que se faciliten cos anexos I e II, e demais documentación que se achegue, pasarán a formar parte do ficheiro denominado AUPAC, do que é o responsable do seu tratamento o Concello da Coruña, e que ten como finalidade a súa utilización para tramitar o presente procedemento de concorrencia competitiva. Os dereitos de acceso, rectificación, cancelación e oposición aos datos persoais deste ficheiro poderanse exercer ante o rexistro xeral do Concello nos termos establecidos nos artigos 15, 16 e 17 da lei. A participación neste procedemento supón consentir o tratamento e a cesión/comunicación dos datos de carácter persoal que resulten precisos para o desenvolvemento, cumprimento e control da convocatoria. Así mesmo, supón autorizar o Concello da Coruña para solicitarlles a outras administracións públicas a información que resulte precisa.11.- Actuacións do Concello O Concello da Coruña realizará os traballos necesarios para que os hortos sexan accesibles, dotaraos de auga e valaraos, e reporá estes elementos en caso de rotura ou degradación, de acordo coas posibilidades orzamentarias de cada momento. A comunidade de persoas usuarias poderá levar a cabo reparacións ou melloras menores, sempre que sexan previamente autorizadas polo Servizo de Medio Ambiente do Concello da Coruña.12.- Normas de uso que deberán cumprir os/as adxudicatarios/as 12.1. O/a adxudicatario/a da autorización indicada deberá cumprir as seguintes obrigas: a) O horto deberá ser cultivado empregando técnicas da agricultura ecolóxica. b) As/os usuarias/os deberán manter en todo momento a parcela ou mesa de cultivo adxudicada en perfecto estado de limpeza e conservación. Deberanse respectar todos os elementos que forman parte do horto. c) As/os usuarias/os adquirirán e manterán todos os elementos necesarios para o cultivo do horto (ferramentas, sementes, abonos, plantas etc.) d) Ao finalizar a vixencia da autorización, o/a adxudicatario/a deberalle devolver a parcela ou a mesa de cultivo ao Concello en idénticas condicións ás da súa entrega inicial. e) Se no momento de extinguirse a autorización existisen colleitas pendentes de recolección, en caso de existiren novas persoas adxudicatarias da parcela ou da mesa de cultivo, estas entenderanse entregadas ás novas persoas adxudicatarias. En caso de non existiren novos/as adxudicatarios/as, permitiráselles aos/ás adxudicatarios/as que recollan a dita colleita. f) As/os usuarias/os deberán evitar producir molestias ou danos a terceiras persoas, polo que deberán manter en orde a parcela ou mesa de cultivo e os seus arredores. Así mesmo, os apeiros de labranza que non estean sendo usados deberán estar adecuadamente gardados e baixo chave no espazo que se habilite para iso, para evitar riscos para as persoas usuarias do parque. g) Deberán cumprir coas normas mínimas de convivencia e respecto ao persoal municipal e demais usuarias/os. h) Atenderán os requirimentos que, en cumprimento desta convocatoria, lles faga chegar o persoal do Concello ou a Patrulla Verde Municipal. i) Facilitarán o labor de control e inspección dos inspectores ambientais e da Patrulla Verde municipal, e poñerán á súa disposición toda a documentación e información que lles sexa requirida, e non obstaculizarán o acceso ás instalacións ou elementos da horta. j) Se a parcela ou mesa de cultivo adxudicada permanecese desatendida ou en evidente estado de abandono ou sen uso por un período superior a 4 meses e sen xustificación razoada, poderá revogarse a autorización, logo da previa audiencia á persoa interesada. k) Ao finalizar a actividade, a persoa titular da autorización deberá entregar as chaves e os demais elementos postos á súa disposición para o uso e aproveitamento do horto urbano.12.2. O/a adxudicatario/a da autorización indicada non poderá levar a cabo as seguintes actuacións: a) A cesión ou traspaso da parcela ou da mesa de cultivo a terceiras persoas. b) Modificar a estrutura ou superficie que se cede en orixe ou variar o deslinde efectuado polo Concello. c) Deixar no horto ou nos arredores ferramentas ou utensilios ao finalizar a xornada. d) Usar grellas. e) Usar ferramentas motorizadas, coa finalidade de evitar ruídos na contorna e a terceiras persoas. f) A xeración de lume na parcela ou na mesa de cultivo ou arredores. g) A construción de calquera tipo de edificio na parcela ou arredores. h) A ocupación con obras ou instalacións fixas, a instalación de casetas, pozos, alpendres, invernadoiros, caravanas, quioscos, cadeiras, bancos ou calquera tipo de instalación ou elemento. No caso de que a adxudicataria considere indispensable dispoñer de determinados elementos para un mellor aproveitamento, poderalle solicitar ao Servizo de Medio Ambiente a súa instalación ou adquisición, que a valorará en atención aos obxectivos da presente convocatoria e a dispoñibilidade orzamentaria. i) A instalación ou utilización de elementos que deterioren a paisaxe ou o aspecto da contorna tales como botellas de plástico, bidóns, depósitos, chapas, separadores, tendedoiros, elementos para sombra etc. j) A utilización de pedras, madeiras, ladrillos, bloques ou outros elementos para cerrar, delimitar, marcar ou sinalar a horta, as súas esquinas ou beiras, distintos dos establecidos polo Concello para a súa delimitación. k) O almacenamento de sustancias perigosas, tóxicas ou combustibles. l) O acceso de vehículos de tracción mecánica salvo excepcións debidamente xustificadas. m) A utilización de calquera produto fitosanitario, salvo remedios naturais autorizados para agricultura ecolóxica.12.3. Visitas Está permitido que as persoas usuarias lles permitan participar a amizades ou familiares, para que coñezan a iniciativa, acheguen ideas, gocen dunhas horas de contacto coa natureza etc. Débese facer sempre de forma limitada, para evitar que esas actividades poidan distorsionar a actividade doutras persoas usuarias. Os espazos das hortas son espazos idóneos para o achegamento das/dos menores de idade ao coñecemento e á cultura rural. As persoas usuarias das parcelas e mesas de cultivo poderán aproveitalas e usalas acompañadas das/dos menores de idade da unidade familiar. Non obstante, as/os menores deben estar en todo momento acompañados pola persoa adxudicataria ou outros membros da unidade familiar debidamente acreditados e sinalados na solicitude, que deberán garantir que non se producen danos ou molestias a outras persoas usuarias.12.4. Educación ambiental Os hortos urbanos poderán ser obxecto de visitas de escolares dos distintos centros educativos ou doutros colectivos, co fin de dar a coñecer as actividades desenvolvidas neles e inculcar os valores vinculados á agricultura tradicional e ecolóxica. Para ese efecto, as persoas usuarias estarán obrigadas, dentro dos horarios de apertura destes, a lles permitir a entrada ás visitas que organice ou patrocine o Concello. En tales casos, a/o usuaria/o deberá colaborar, na medida das súas posibilidades, cos docentes ou demais persoas que acompañen as visitas, durante a estancia destes nos hortos. As persoas usuarias poderán transmitir valores ligados á terra e á natureza achegando os seus coñecementos sobre métodos de cultivos, especies usadas, así como calquera outro dato que suscite o interese das e dos visitantes sobre a agricultura tradicional, e ecolóxica en particular, e fomentar, á súa vez, as relacións interxeracionais. A comunidade de persoas usuarias poderalle suscitar ao Concello a realización dalgún evento ou acto lúdico con afluencia de público externo e sempre que a súa finalidade sexa a posta en valor do horto, dos seus cultivos ou dos seus produtos e sempre que non se supere a capacidade do conxunto da instalación. Así mesmo, o Concello poderá organizar encontros, xornadas, cursos e outras actividades colectivas que promovan o encontro social, interxeracional ou intercultural.12.5. Horario O horario de utilización das parcelas e mesas de cultivo establécese en función dun maior aproveitamento das horas de luz solar. Por iso, o horario de apertura e peche da instalación será: De abril a setembro: 9.00 a 22.00 horas De outubro a marzo: 10.00 a 20.00 horas O Concello poderá modificar os horarios de apertura, logo da previa comunicación ás persoas usuarias dos hortos. Procurarase a presenza de persoal acreditado polo Concello para a apertura e peche do recinto. Cando por algunha razón sobrevida a presenza deste persoal non sexa posible de modo temporal, a comunidade de usuarias/os asumirá estas funcións.13.- Condicións específicas de cultivo: cultivo ecolóxico 13.1. A agricultura que se desenvolverá será ecolóxica, por iso deberanse respectar os principios e criterios técnicos establecidos pola normativa de agricultura ecolóxica en vigor.13.2. Potenciarase e fomentarase o intercambio e o emprego de sementes autóctonas e especies locais.13.3. Durante o primeiro ano de execución da autorización, o Concello procurará facilitar, en función das dispoñibilidades orzamentarias, asesoramento técnico especializado durante un número de horas semanais ou mensuais, así como realizar xornadas sobre cuestións específicas relacionadas coa agricultura ecolóxica e que resulten de interese para as persoas usuarias. O Concello poderá realizar acordos de colaboración con asociacións que desenvolvan iniciativas privadas de hortos urbanos, para os efectos de que as/os usuarias/os da horta obxecto deste procedemento poidan participar nas actividades formativas e divulgativas daquelas.13.4. Os cultivos desenvolvidos polo/a adxudicatario/a deberán respectar os seguintes requirimentos: a) O uso do horto urbano será exclusivo para o cultivo hortícola, de tubérculos, legumes e flores, así como para plantas aromáticas e/ou medicinais. b) As finalidades dos cultivos serán alimentarias circunscritos ao ámbito do consumo familiar, e queda prohibida a súa posterior venda. c) Poderanse plantar especies hortícolas plurianuais, pero non dará lugar a ningún dereito á extensión do período de duración da autorización concedida. d) Queda expresamente prohibido o cultivo de: - Especies arbustivas e arbóreas - Especies ornamentais que poidan suscitar riscos para a saúde humana das persoas usuarias do parque - Plantas transxénicas - Especies vexetais ou plantas degradantes da terra, do solo e/ou o subsolo - Especies invasoras - Plantas psicotrópicas e aquelas prohibidas por lei 13.5. O/a adxudicatario/a deberá respectar as seguintes especificacións técnicas referidas ao uso de fertilizantes e tratamentos fitosanitarios: a) Os fertilizantes e produtos fitosanitarios non ecolóxicos quedan prohibidos. Tampouco poderán emitir partículas indesexables á atmosfera que lles poidan provocar danos ás demais persoas da contorna, flora e/ou fauna, nin utilizar produtos de limpeza ou outros que contaminen o solo. b) Usaranse remedios naturais contra as pragas e enfermidades, e fertilizarase a terra con fertilizantes ecolóxicos certificados ou con materia orgánica previamente descomposta (compost etc.), en lugar de fertilizantes artificiais. c) A eliminación de malas herbas deberase facer manualmente. d) Quedan expresamente prohibidos: - Todos os fertilizantes orgánicos de sínteses e os compost elaborados con produtos contaminados (pallas, estercos, herbas e fertilizantes orgánicos tratados con pesticidas e herbicidas). - Todos os fertilizantes minerais (nitroxenados, fosfatados, potásicos, magnésicos, cal vivo etc.) obtidos por procedementos químicos. - Insecticidas, funxicidas, acaricidas e outros produtos procedentes da síntese química. - As trampas, redes, cepos, lazos, escopetas, tiradores de goma ou métodos de captura non selectivos para a fauna, así como a colocación de cebos que inclúan sustancias velenosas. Serán admisibles métodos tradicionais e incruentos para espantar as aves, sempre que non teñan un impacto paisaxístico negativo (utilización de plásticos, CDs etc.). En calquera caso, deberán ser informadas as persoas responsables municipais do problema de praga detectado e dos medios que se pretendan empregar para palialo. e) Está autorizada a utilización das seguintes sustancias: - Os fertilizantes procedentes de humus de miñocas, os estercos compostados (entendendo a compostaxe como un proceso de fermentación aeróbiga), fertilizantes verdes e restos de colleitas perfectamente descompostos, así como os compost elaborados a partir de residuos non contaminados. En calquera caso, o fertilizante orgánico deberá estar suficientemente compostado e non se poderá utilizar esterco procedente de deposicións de animais ou persoas. - Os fertilizantes minerais de orixe natural (fosfatos naturais moídos, pos de silíceas, calcarias moídas, dolomitas etc.). - Os funxicidas preparados a base de sustancias naturais minerais, vexetais ou animais (caldo bordelés, caldo borgoñés etc.), así como distintos preparados a base de plantas (maceracións, infusións, decoccións etc.), de acordo coas indicacións facilitadas nas actividades formativas e documentos técnicos de referencia facilitados polo Concello. Estas sustancias só poderán ser empregadas por persoas expresamente autorizadas polo Servizo de Medio Ambiente e que cursasen as actividades formativas organizadas para iso. - Os métodos biolóxicos para o control de herbas competidoras (acolchado, monda manual ou semimanual, cultivo en bancal profundo). 13.6. En relación coa xestión do rego, o/a adxudicatario/a terá prohibido: - Deixar tomas de auga abertas, regar en períodos nos que pola humidade do terreo non sexa necesario, malgastar a auga de rego ou utilizar métodos de rego que provoquen un consumo anormal da auga dispoñible. - A traída de augas desde calquera outro punto que non estea habilitado para iso e que non conte con autorización. - O rego con aspersores ou outros medios que poidan invadir os arredores da horta. As persoas usuarias deberán realizar o rego utilizando regadeiras a partir da toma de auga asignada ao horto, salvo que o Concello habilite algún sistema de rego eficiente, como o sistema por goteo. Non se utilizarán mangueiras en ningún caso, agás coa previa autorización municipal.13.7. Para o tratamento adecuado dos residuos, o/a adxudicatario/a cumprirá as seguintes pautas: - As persoas adxudicatarias serán responsables do adecuado estado de limpeza da parcela e para iso deberán depositar os restos orgánicos nos colectores verdes máis próximos. O resto de residuos non orgánicos depositaranse nos colectores de materia inorgánica máis próximos da vía pública. - Queda expresamente prohibida a queima de restos vexetais ou residuos. - Prohíbese a realización de verteduras ou depósitos de residuos dos restos da roza ou limpeza do horto, no horto ou na súa contorna.14.- Responsabilidade dos/as adxudicatarios/as As persoas adxudicatarias responderán das lesións ou dos danos nos bens ou dereitos que se produzan na parcela e infraestruturas e medios materiais dela, así como tamén os derivados do incumprimento das condicións de uso e prohibicións establecidas na presente convocatoria. Nos casos de deterioración nas instalacións, que non sexa causa do uso diario, deberán repoñer ou restaurar as cousas ao seu estado de orixe. Tamén serán responsables dos danos causados por actos levados a cabo por persoas usuarias das hortas, ligados á súa autorización. En todos estes casos, a Administración, logo da previa audiencia, ordenará a execución da reposición ou reparación dos danos causados ou, no seu defecto, reclamará o aboamento do importe correspondente á dita reposición ou reparación. A persoa adxudicataria será responsable dos posibles prexuízos, lesións ou danos a terceiras persoas, usuarias ou non dos outros hortos, causados no exercicio das súas facultades de uso e aproveitamento da parcela, e queda obrigada á correspondente indemnización polos danos ou lesións producidos.15.- Comunidade de persoas usuarias A organización de traballos conxuntos de mantemento e limpeza dos espazos comúns, a organización ou asistencia a cursos, charlas, xornadas, excursións ou actividades lúdicas, a realización de propostas ou a comunicación de causas de revogación das autorizacións ao Concello, a resolución de conflitos entre persoas adxudicatarias e o resto de decisións e accións de xestión das hortas, non especificamente atribuídas ao Concello, serán competencia das comunidades de persoas usuarias que se constitúan para cada unha das tres hortas obxecto desta convocatoria. No prazo de catro meses desde a posta a disposición das parcelas e mesas de cultivo por parte do Concello (que se computará a partir da data de publicación da resolución de adxudicación), as persoas adxudicatarias organizarán, na medida do posible coa colaboración do Concello, a primeira sesión constitutiva da comunidade de persoas usuarias, que deberá adoptar, polo menos, os seguintes acordos: a) a periodicidade das súas sesións e, en xeral, o seu réxime de funcionamento; b) designar un/unha presidente/a; c) designación dun consello de xestión, integrados por, polo menos, catro persoas adxudicatarias, respectándose o principio de paridade; d) modo de cumprimento das obrigas da comunidade de usuarias/os establecidas na presente convocatoria. A persoa presidenta será a súa interlocutora co Concello. Durante o primeiro trimestre posterior á adxudicación das parcelas e mesas de cultivo (que se computará a partir da data de publicación da resolución de adxudicación), os membros da comunidade de persoas usuarias poderán acordar o intercambio de parcelas e mesas de cultivo entre as propias persoas usuarias. A proposta de intercambios só terá efectos a partir do momento en que a persoa presidenta da comunidade lle comunique a relación de intercambio de parcelas e mesas de cultivo ao Servizo de Medio Ambiente, ao final do trimestre indicado. Non cabe o intercambio entre usuarias/os de diferentes hortas. No caso de que a comunidade de persoas propietarias non estivera aínda constituída, deberá presentarse un escrito asinado polos/as usuarios/as afectados/as no que comuniquen, de común acordo, o intercambio de parcelas ou mesas de cultivo. A comunidade estará formada polas persoas adxudicatarias de cada unha das parcelas e mesas de cultivo, que terán voz e voto. Os seus acordos serán adoptados por maioría simple das persoas asistentes. No caso das persoas integrantes do grupo IV, formará parte da comunidade a persoa física que as represente e as funcións atribuídas á comunidade de persoas usuarias serán desempeñadas polos órganos de dirección e administración da asociación ou dos centros públicos adxudicatarios.16.- Inspeccións municipais O persoal técnico designado polo Concello poderá realizar as actuacións de inspección que considere oportunas sobre as instalacións cedidas. Ademais do persoal técnico, os/as axentes da Policía Local poderán igualmente realizar funcións de inspección e control, en caso de controversias ou incidencias na súa xestión e entre as/os usuarias/os e terceiras persoas.17.- Extinción da autorización A autorización extinguirase polas seguintes causas: a) Por vencemento do prazo da autorización ou da súa prórroga b) Mutuo acordo entre as partes c) Revogación unilateral da autorización d) Desaparición do ben ou esgotamento do aproveitamento e) Por resolución xudicial f) Por renuncia ou desistimento da persoa titular que lle debe ser comunicada ao Concello mediante a presentación de escrito no Rexistro Xeral. As persoas que soliciten voluntariamente a renuncia non se incluirán na lista de espera. g) Por extinción da personalidade xurídica da asociación ou entidade adxudicataria h) Por desafectación do ben i) Por incumprimento grave das obrigas da persoa titular da autorización. Son, en todo caso, incumprimentos graves os seguintes: - O incumprimento reiterado das normas de uso e de cultivos, obrigas e prohibicións - A falta de uso por un período continuado de catro meses - Non destinar a parcela ou mesa de cultivo ao cultivo agrícola ecolóxico 18.- Revogación da autorización A autorización poderá ser revogada unilateralmente polo Concello da Coruña en calquera momento por razóns de interese público, sen dereito a indemnización, cando resulten incompatibles coas condicións xerais aprobadas con posterioridade, produzan danos no dominio público, impidan a súa utilización para actividades de maior interese público ou menoscaben o uso xeral.19.- Penalidades Considerarase falta toda acción ou omisión do/a adxudicatario/a que supoña a vulneración dos deberes establecidos nas presentes cláusulas e demais normativa de xeral aplicación. As faltas clasifícanse en leves, graves ou moi graves, atendendo ás circunstancias concorrentes e ao maior ou menor prexuízo que se cause.1º.- Consideraranse faltas leves as seguintes: - Non responder de xeito voluntario e dilixente dos danos e prexuízos que se causen a terceiras persoas, á administración ou ao uso xeral. - Calquera incumprimento dun deber contemplado no presente clausulado ou na normativa vixente e que non sexa considerada como falta grave ou moi grave.2º.- Consideraranse faltas graves as seguintes: - Non manter o ben de dominio público utilizado en perfecto estado de limpeza, hixiene, seguridade e ornato. - Oposición ou entorpecemento ás inspeccións que, de ser o caso, desexe realizar a Administración municipal. - Non respectar as normas municipais sobre o uso da parcela ou mesa de cultivo. - A comisión dunha falta leve, así declarado e resolto pola Administración, tras térense resolto e imposto previamente dúas sancións por incumprimento leve.3º.- Consideraranse faltas moi graves as seguintes: - Utilizar a parcela ou a mesa de cultivo para unha finalidade distinta ao obxecto da autorización. - A comisión dunha falta grave, así declarado e resolto pola Administración, tras térense resolto e imposto previamente dúas sancións por incumprimento grave. As faltas leves sancionaranse con multa de 50 euros; as graves, con multa de 100 euros; e as moi graves con multa de 250 euros ou coa extinción da autorización. As faltas moi graves comportan unha sanción pecuniaria ou levan a extinción da autorización. A opción por unha ou por outra será decidida discrecionalmente pola Administración por razóns de oportunidade ou de interese público. Impoñeranse todas as sancións logo do previo expediente no que, antes de ditarse resolución, se dea audiencia á persoa interesada, e sen que resulte de aplicación a normativa propia do dereito sancionador senón as disposicións xerais do procedemento administrativo común. A Coruña, 30 de xaneiro de 2018 A Concelleira Delegada de Medio Ambiente María García Gómez (asinado) ANEXO I – DECLARACIÓN RESPONSABLE/SOLICITUDE «D./D.ª _________________________, con domicilio para notificacións en _____________________, r/ _________________, núm. ___, con DNI núm. _________, DECLARO RESPONSABLEMENTE ante o Concello da Coruña: - Que son maior de idade - Que estou empadroado/a no Concello da Coruña (marcar un, o que proceda):  Cunha antigüidade mínima de seis meses, anterior á data de publicación da convocatoria no Boletín Oficial da Provincia.  Cunha antigüidade inferior a seis meses, anterior á data de publicación da convocatoria no Boletín Oficial da Provincia. Achego a esta declaración responsable (marcar un, o que proceda):  Os documentos que acreditan a miña condición de vítima de violencia de xénero, conforme co sinalado no artigo 5 da Lei 11/2007 galega para a prevención e o tratamento integral da violencia de xénero.  A copia da baixa consular e acreditación documental da miña residencia no Concello da Coruña.  Os documentos que acreditan que teño recoñecida a condición de persoa refuxiada polo organismo competente da Administración Xeral do Estado ou que a solicitude de asilo foi admitida a trámite ou, no caso de non dispoñer deste recoñecemento, a autorización de permanencia en España por razóns humanitarias ou de interese social. - Que acepto integramente as cláusulas establecidas na convocatoria de autorizacións para o uso das hortas urbanas da Agra do Orzán, Novo Mesoiro e parque de Eirís. - Que non teño débedas tributarias en período executivo co Concello da Coruña (declaración non necesaria no caso de solicitantes pertencentes ao grupo III). - Que as persoas autorizadas a participar como usuarias da parcela ou da mesa de cultivo son as seguintes e cumpren cos requisitos sinalados nos puntos anteriores desta declaración. D./D.ª _________________________ co DNI núm. _________ D./D.ª_________________________ co DNI núm. _________ … E SOLICITO: - Concorrer á convocatoria para o outorgamento de autorizacións para o uso das hortas urbanas da Agra do Orzán, Novo Mesoiro e parque de Eirís, na miña condición de pertencente ao (marcar un, o que proceda):  Grupo I (persoas físicas en xeral)  Grupo II (persoas xubiladas ou maiores de 65 anos)  Grupo III (perceptores da Renda Social Municipal o da Renda de Inclusión Social, ou cuxa unidade familiar teña unha capacidade económica inferior aos limiares establecidos na convocatoria). Para acreditar este suposto, achego (marcar un, o que proceda):  Copia da resolución de concesión da RISGA  Copia da Renda Social Municipal  Certificado negativo da non obriga de presentación de declaración da renda do/a solicitante e de cada un dos membros da unidade familiar maior de 16 anos, expedido pola Axencia Estatal da Administración Tributaria correspondente a 2016, ou, se é o caso, declaración ou declaracións do imposto da renda da persoa solicitante e de todos os membros da unidade familiar maiores de 16 anos. Achégase, tamén, unha declaración responsable co nome e os apelidos dos membros da unidade familiar e do importe total dos ingresos mensuais da unidade familiar.  Grupo V. Para acreditar este suposto achego a resolución de recoñecemento dunha minusvalía igual ou superior ao 33% e de recoñecemento da existencia de dificultades para utilizar transportes colectivos. - A autorización de uso sobre algunha parcela ou mesa de cultivo das seguintes hortas urbanas (marcar unha, a que proceda):  Agra do Orzán  Novo Mesoiro  Parque de Eirís ____________, ___ de ________ de 2018 Sinatura Asdo.: _________________» ANEXO II – DECLARACIÓN RESPONSABLE/SOLICITUDE PERSOAS XURÍDICAS «D./D.ª _________________________, con domicilio para notificacións en _____________, r/ ______________________, núm. ___, con DNI núm. _____________, no nome e representación de _________________________________________ DECLARO RESPONSABLEMENTE ante o Concello da Coruña: - Que a entidade á que represento é, (marcar un, o que proceda):  Centro público de ensino  Asociación sen ánimo de lucro - Que a entidade á que represento ten a súa sede social ou delegación no termo municipal da Coruña e que ten un carácter social, pedagóxico, terapéutico ou ambiental. - Que a entidade á que represento non ten débedas tributarias en período executivo co Concello da Coruña. - Que a entidade á que represento acepta integramente as cláusulas establecidas na convocatoria de autorizacións para o uso das hortas urbanas da Agra do Orzán, Novo Mesoiro e parque de Eirís. - Que achego a seguinte documentación:  Copia dos estatutos da entidade  Memoria explicativa do proxecto social, pedagóxico, terapéutico ou ambiental para desenvolver, cunha extensión non superior a 10 páxinas (letra Arial, entreliñado sinxelo) E SOLICITO: - Concorrer á convocatoria para o outorgamento de autorizacións para o uso das hortas urbanas da Agra do Orzán, Novo Mesoiro e parque de Eirís no grupo IV. - A autorización de uso sobre algunha parcela ou mesa de cultivo das seguintes hortas urbanas (marcar unha, a que proceda):  Agra do Orzán  Novo Mesoiro  Parque de Eirís ____________, ___ de ________ de 2018 Sinatura Asdo.: _________________».